ནས་ཚེ་སྒྲུབ་བྱེད་པ་ནི་རང་གི་ཚེ་སྒྲུབ་ཀྱི་ཡང་མཆོག་ཏུ་གྱུར་གསུངས།མཐར་ཡི་གེ་བརྒྱ་པ་བརྗོད།གཏོར་མ་བསངས་སྦྱངས།སྟོང་པའི་ངང་ལས་ཡཾ་ལས་རླུང་།རཾ་ལས་མེ།ཨཱཿ
ལས་མི་མགོའི་སྐྱེད་བུ་གསུམ་གྱི་སྟེང་དུ་ཨཱཿལས་བྱུང་བའི་ཐོད་པ་ཕྱི་དཀར་ལ་ནང་དམར་བའི་ནང་དུ་ཤ་ལྔ་བདུད་རྩི་ལྔ་སྦྱངས་རྟོགས་སྦར་གསུམ་བྱས་པ་ལས་བྱུང་བའི་ཟག་པ་མེད་པའི་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་
པོར་གྱུར།ཨོཾ་ཨཱཿཧཱུཾ།ལན་གསུམ་གྱིས་བྱིན་གྱིས་བརླབ་སྟེ།བུམ་པའི་ལྷའི་ལྗགས་རྡོ་རྗེའི་རྣམ་པ་ཅན་ལ་ཧཱུཾ་ཡིག་གིས་མཚན་པའི་འོད་ཟེར་གྱི་སྦུ་གུས་གཏོར་མའི་བཅུད་དྲངས་ཏེ་གསོལ་བར་བསམ་ལ།ཨོཾ་ཨ་པ་རི་མི་ཏ་ཨཱ་ཡུཛྙཱ
ན་ས་པཱ་རི་ཝ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི།ཞེས་པ་ལན་གསུམ་མམ་བདུན་གྱིས་བུལ།ཨརྒྷཾ་སོགས་ཀྱིས་མཆོད།ནང་མཆོད་ཀྱང་འབུལ།འཇིག་རྟེན་འདྲེན་པའི་སོགས་ཀྱིས་བསྟོད།རོལ་མོ་སྙན་ཞིང་བརྗིད་པར་དཀྲོལ་ནས་ཤིན་ཏུ་སྟན

འི་དབྱངས་ཀྱིས།དྷཱིཿབདེ་བ་ཅན་གྱི་ཞིང་ཁམས་དང་།།ཡོན་ཏན་བཀོད་པའི་གཞལ་ཡས་ནས།།བཅོམ་ལྡན་རྒྱལ་བ་ཚེ་དཔག་མེད།།ཐུགས་རྗེའི་མཐུ་དཔུང་ཆེར་བསྐྱེད་ནས།།འཆི་མེད་ཚེ་ཡི་དངོས་གྲུབ་སྩོལ།།དུས
དང་དུས་མིན་འཆི་བ་ལས།།མྱུར་དུ་སྐྱོབས་ཤིག་ཐུགས་རྗེ་ཅན།།རྡོ་རྗེ་ཚེ་ཡི་སྲོག་ཤིང་ཚུགས།།ཨོཾ་ཨ་མ་རཱ་ཎི་ཛི་ལཱནྟེ་ཡེ་མ་མ་ཨཱ་ཡུཛྙཱ་ན་པུཥྚིཾ་ཀུ་རུ་ཡེ་སྭཱ་ཧཱ།འཕགས་ཡུལ་གྲུབ་པའི་གནས་མཆོག་ནས།།མ
གཅིག་གྲུབ་པའི་རྒྱལ་མོ་དང་།།ཏི་ཕུ་གསང་སྔགས་སྡོང་པོ་ཆེ།།ཐུགས་རྗེའི་ཞེས་པ་ནས་སྭཱ་ཧཱ་ཞེས་པའི་བར་གོང་བཞིན་འོག་མ་ཀུན་ལ་རིགས་འགྲེ།སྣ་ཚོགས་མཁའ་འགྲོ་འདུ་གནས་ནས།།རས་ཆུང་རྡོ་རྗེ་གྲགས་པ་དང་།
དབང་ཕྱུག་མི་ལ་རས་པ་ཆེ།།འཆི་མེད་རྡོ་རྗེའི་ཕོ་བྲང་ནས།།ཆོས་རྒྱལ་དྭགས་པོ་ལྷ་རྗེ་དང་།།མཐུ་སྟོབས་དབང་ཕྱུག་ཕག་མོ་གྲུབ།དངོས་གྲུབ་བདུད་རྩིའི་འབྱུང་གནས་ནས།།འབྲི་ཁུང་འཇིག་རྟེན་མགོན་པོ
དང་།།དཔལ་ལྡན་སྤྱན་སྔ་རིན་པོ་ཆེ།།ངེས་མེད་དབེན་པའི་རི་ཁྲོད་ནས།།རྒྱལ་བ་ཡང་མགོན་དབང་ཕྱུག་དང་།།དམིགས་མེད་སྤྱན་སྔ་རིན་ཆེན་ལྡན།བྱིན་རླབས་རིན་ཆེན་གཏེར་གནས་ནས།།ཀུན་མཁྱེན་ཟུར
ཕུག་ཆེན་པོ་དང་།།གྲུབ་དབང་རྒྱལ་མཚན་དཔལ་བཟང་རྗེ།།དགེ་འཕེལ་རྡོ་རྗེའི་ཕོ་བྲང་ནས།།ཀུན་མཁྱེན་ཤེས་རབ་དཔལ་བཟང་དང་།།ཚུལ་ཁྲིམས་དཔལ་བཟང་སེམས་དཔའ་ཆེ།།ལུང་རིགས་དཔག

མེད་གནས་མཆོག་ནས།།འཁྲུལ་ཞིག་རིན་ཆེན་བཤེས་གཉེན་དང་།།རབ་འབྱམས་སྨྲ་བ་སངས་རྒྱས་མཚན།།དབེན་ས་ཆོས་ཀྱི་ཕོ་བྲང་ནས།།རྗེ་བཙུན་སྐྱབས་མཆོག་དཔལ་བཟང
དང་།།རྒྱལ་བ་བློ་བཟང་དོན་གྲུབ་རྗེ།།སླར་ཡང་གནས་མཆོག་དེ་ཉིད་ནས།།མཁས་གྲུབ་སངས་རྒྱས་ཡེ་ཤེས་དང་།།པཎ་ཆེན་བློ་བཟང་ཆོས་རྒྱན་ཆེ།།གྲུ་འཛིན་གཉིས་པའི་གཞལ་ཡས་ནས།།ངག་དབང
བློ་བཟང་རྒྱ་མཚོ་དང་།།རྡོར་འཛིན་དཀོན་མཆོག་རྒྱལ་མཚན་དཔལ།།བཀྲ་ཤིས་ལྷུན་གྲུབ་གནས་མཆོག་ནས།།པཎ་ཆེན་བློ་བཟང་ཡེ་ཤེས་དང་།།རྗེ་བཙུན་ངག་དབང་བྱམས་པའི་དཔལ།།སྤྱི་གཙུག་ཉི་
ཟླའི་གདན་སྟེང་ན།།རྩ་བའི་བླ་མ་ཐུགས་རྗེའི་གཏེར།།གློ་བཟང་དཔལ་ལྡན་ཡེ་ཤེས་ཞབས།།འདི་ནི་བདག་གི་ཚེ་དབང་ཐོབ་པའི་བརྒྱད་པ་ལྟར་ཡིན་ལ།གཞན་དག་གིས་རང་རང་གི་རྩ་བརྒྱད་ཀྱི་བླ་མའི་མཚན་འཇུག་ན་ལེགས་
སོསོ།།དྲིན་ཅན་རྩ་བའི་བླ་མ་དང་།།དབྱེར་མེད་བཅོམ་ལྡན་ཚེ་མཐའ་ཡས།།དྲན་པས་འཆི་བདག་ཀུན་འཇོམས་པ།།རྩ་བརྒྱུད་བླ་མ་ཐམས་ཅད་ལ།།གསོལ་བཏབ་བདེན་པའི་བྱིན་ཆེན་པོ།།འདིར་སྩོལ་
དམ་རྫས་རིལ་བུ་འདི།།འཆི་མེད་ཚེ་ཡི་བདུད་རྩིར་བསྒྲུབ།།འདི་ཉིད་མྱངས་པ་ཙམ་ཉིད་ཀྱིས།།སྔོན་ལས་འཕྲལ་རྐྱེན་ལས་བྱུང་བའི།།ཕྱི་ནང་ནད་རིགས་མ་ལུས་པ།།བདེ་བླག་ཉིད་དུ་ཞི་བར་མཛོད།།འདི

ཡི་དྲི་ཙམ་ཐོས་པས་ཀྱང་།།རླུང་སེམས་དབྱེར་མེད་བྱིན་བརླབས་ནས།།ལུས་ཀུན་འཆི་མེད་བདུད་རྩིས་གཏམས།།འཆི་མེད་རྡོ་རྗེའི་སྐུ་ཐོབ་མཛོད།།ཅེས་འདོད་དོན་ལ་གདུང་ཐུགས་དྲན་པོས་གསོལ་བ་བཏབ།ཆོས་སྐྱོང་དང་གཞི
བདག་གི་གཏོར་མ་བཤམས་ཡོད་ན་སྤྱི་ལྟར་འབུལ།བསྔོ་སྔོན་བྱ།ཐུན་མཐར་མདུན་བསྐྱེད་ཉེར་བསྡུ་དང་གཤེགས་གསོལ་མི་བྱེད་པར་ཁྲ་ཕུད་དེ་བཞུགས་པར་བསམ།དེ་ནས་ཉིན་ཞག་དེའི་ཐུན་ཕྱི་མ་རྣམས་ལ་མཆོད་གཏོར་རྣམས་ཁ་གསོས་ནས་མདུན་བསྐྱེད་བསྒྲུབ་སྐབས་
ས་བོན་ལས་གསར་དུ་མི་བསྐྱེད་པར་སྔར་ཡོད་གསལ་འདེབས་ཀྱི་ཚུལ་དུ།མདུན་དུ་པད་ཟླའི་གདན་ལ་རིན་པོ་ཆེའི་བུམ་པ་ཕྱི་བུམ་པའི་དབྱིབས་ལྟོ་བ་ཆེ་བ།མགྲིན་པ་རིང་བ།ཁ་གཡེལ་བ།མཆུ་འཕྱང་བ།ལྷ་རྫས་ཀྱི་གོས་ཀྱིས་མགུལ
བ་དཀྲིས་པ།ནང་ཐར་པ་ཆེན་པོའི་གཞལ་ཡས་ཁང་གྲུ་བཞི་སྒོ་བཞི་པ་ལ་སོགས་པ་མཚན་ཉིད་ཐམས་ཅད་ཡོངས་སུ་རྫོགས་པ་གདན་དང་བཅས་པའི་དབུས་སུ་རྨ་བྱས་བཏེགས་པའི་རིན་པོ་ཆེའི་ཁྲི་མཐོ་ཞིང་ཡངས་པའི་སྟེང
ཁར་སྣ་ཚོགས་པད་ཟླ་ཉི་མའི་དཀྱིལ་འཁོར་གྱི་གདན་ལ་བཅོམ་ལྡན་འདས་ཞེས་པ་མན་ཆད་གཏོར་འབུལ་དང་བཅས་པ་སྔར་བཞིན་བྱ།རང་ཉིད་གཅིག་པུ་ཡིན་ཚེ་ཐུན་བཞི་ལ་སོགས་པར་སྒྲུབ་པས་ཆོག་ཅིང་།སྒྲུབ་གྲོགས་མང་པོ་དང་བཅས་པས་སྔགས
རྒྱུན་མ་ཆད་པ་བྱེད་འདོད་ན་སྒྲུབ་གྲོགས་རྣམས་རེས་མོས་ཀྱིས་བདག་མདུན་སྒྲུབ་པ་སོགས་བྱ།སྤྱིར་མན་ངག་འདི་དཔལ་འཁོར་ལོ་སྡོམ་པའི་རྒྱུད་མངོན་བརྗོད་འབུམ་པ་ལས་བྱུང་བ་ཡིན་འདུག་པས་བླ་མེད་དང་འབྲེལ་མོད་ཀྱང་སྒྲུབ་པའི་རིང་གཙང་སྦྲ་ཆེར་བྱ་ཞིང་།ཚེ་སྒྲུབ

ཡིན་སྟབས་སློབ་དཔོན་དབྱིག་གཉེན་གྱིས།གསོད་སར་ཆུད་པ་ལེགས་བཏང་དང་།།དེ་བཞིན་སྲོག་གིས་ཕན་བཏགས་ཤིང་།།སྲོག་ཆགས་འཚེ་བ་ལས་ལྡོག་པ།།ཚེ་རིང་བ་ནི་ཐུབ་པར་འགྱུར།།ཞེས་གསོད་པར་ངེས་པའི་ནག་ཅན་གྱི་སྲོག་བྲུ་བ
དང་།རི་རྒྱ་ཀླུང་རྒྱ་བསྡམས་པའི་སྒོ་ནས་མི་འཇིགས་པའི་སྐྱབས་སྦྱིན་པ་དང་།སྲོག་ཆགས་ལ་འཚེ་བ་སྤོང་བ་སོགས་བྱས་ན་ཚེ་རིང་དུ་འཕེལ་ཞིང་གནས་པར་མདོ་སྡེ་རིན་པོ་ཆེ་རྣམས་སུ་གསུངས་པས།འདིའི་བསྙེན་བཀུར་གྱི་ཆེད་དུ་སྲོག་གཅོད་སོགས་མི་བྱ།ཚེ་སྲུབ་
སྐབས་རྒྱབ་རྟེན་ལ་དཀོན་མཆོག་གི་མཆོད་པ།དགེ་འདུན་ལ་ཚོགས་གསོག་བསྙེན་བཀུར།ཚེ་མདོ་འཆི་མེད་རྔ་སྒྲ།རྣམ་རྒྱལ་འཇོམས་ཀྱི་གཟུངས་སོགས་གསུང་རབ་སྒྲོགས་པ།སཙྪ་འདེབས་པ།ཆོས་སྲུང་གི་བསྐང་འཕྲིན་དང་།ཡུལ་ལྷའི་གསོལ་མཆོད།།
དབུལ་ཕོངས་ལ་སྦྱིན་གཏོང་སོགས་བྱས་ན་ལེགས།སྒྲུབ་པ་ཐོན་ཉིན་ཐོར་ཐུན་ཚར་བ་དང་།སྔ་དྲོའི་ཐུན་བདག་བསྐྱེད་བུམ་སྒྲུབ་བཟླས་པ་ཉུང་ཟད་བཅས་བྱས་རྗེས་ཚོགས་དང་གཏོར་མ་རྒྱས་པར་ཕུལ་བའི་མཇུག་ཏུ་ཡིག་བརྒྱ་མང་དུ་བརྗོད།སྒྲུབ་པ་པོ་རྣམས་འགྲེང་སྟེ།
འདུད་པ་དང་བཅས།བཅོམ་ལྡན་འདས་མགོན་པོ་ཚེ་དང་ཡེ་ཤེས་དཔག་ཏུ་མེད་པའི་ལྷ་ཚོགས་རྣམས་ཀྱིས་ཆེ་གེ་མོ་རང་ཉིད་དམ།བླ་མའམ་སྦྱིན་བདག་གང་ཡིན་ཚིག་ཕྲད་འགྱུར།འཁོར་དང་བཅས་པ་ལ་སྔོན་གྱི་ལས་དང་འཕྲལ་གྱི་རྐྱེན
ལས་བྱུང་བའི་ནད་གདོན་བགེགས་ལོག་འདྲེན་འབྱུང་པོ་མི་དང་མི་མ་ཡིན་པའི་གནོད་པ་ཐམས་ཅད་ལས་བསྲུང་བ་དང་བསྐྱབ་པ་དང་སྦ་བར་མཛད་དུ་གསོལ།ཁྱད་པར་དུ་ཡང་དུས་དང་དུས་མ་ཡིན་པའི་འཆི་བའི་འཇིགས་པའི

མིང་ཡང་མི་གྲག་ཅིང་།འཆི་བ་མེད་པ་ཚེའི་རིག་འཛིན་བདེ་བླག་ཉིད་དུ་ཐོབ་པར་བྱིན་གྱིས་བརླབ་ཏུ་གསོལ།འཆི་མེད་ཚེའི་རིག་འཛིན་དེ་ཉིད་ཀྱི་མཐུས་ཚེ་འདི་ཉིད་ལ་ས་བཅུ་དང་ལམ་ལྔའི་བགྲོད་པ་མཐར་ཕྱིན་ནས་མགོན་པོ་
ཁྱོད་ཀྱི་གོ་འཕང་མངོན་དུ་བྱེད་ནུས་པར་བྱིན་གྱིས་བརླབ་ཏུ་གསོལ།ཡང་སྒོས་དམ་རྫས་ཀྱི་རིལ་བུ་འདི་ལ་བྱིན་གྱིས་བརླབས་ཤིང་།འདི་ཉིད་དངོས་གྲུབ་ཏུ་སྩལ་ནས་འདི་ཉིད་མྱངས་པ་ཙམ་གྱིས་འཆི་བདག་གི་གཡུལ་ལས
རྣམ་པར་རྒྱལ་ཏེ་རྡོ་རྗེའི་ཚེ་ཡང་དག་པར་ཐོབ་པ་དང་།རླུང་མཁྲིས་བད་ཀན་འདུས་པའི་རིམས་ལ་སོགས་པའི་ཉེ་བར་འཚེ་བ་སྐད་ཅིག་ཀྱང་མི་འབྱུང་བར་དགེ་མཚན་དང་བདེ་སྐྱིད་རྒྱ་ཆེན་པོ་རྒྱུན་མི་ཆད་དུ་འབྱུང་བར་བྱིན་གྱིས
བརླབ་ཏུ་གསོལ།ཞེས་བརྗོད་ཅིང་རོལ་མོའི་སྒྲ་བྱ།དེ་ལྟར་གསོལ་བ་བཏབ་པས་མགོན་པོ་ཚེ་དཔག་མེད་ཡེ་ཤེས་པ་བདག་ཉིད་ལ་ཐིམ་པས་འཆི་མེད་ཚེའི་རིག་འཛིན་ཐོབ་ཅིང་།དམ་ཚིག་པ་འོད་དུ་ཞུ་ནས་འཆི་མེད
ཚེའི་རིལ་བུའི་རྣམ་པར་གྱུར་པར་བསམ་ལ།དགེ་བ་འདི་ཡིས་མྱུར་དུ་བདག།ཚེ་དཔག་མེད་མགོན་འགྲུབ་གྱུར་ནས།།ཞེས་སོགས་དང་།སྦྱིན་པའི་སྟོབས་ཀྱིས་སངས་རྒྱས་ཡང་དག་འཕགས།།མི་ཡི་སེང་གེ་
སྦྱིན་པའི་སྟོབས་རྟོགས་ནས།།སྙིང་རྗེ་ཅན་གྱི་གྲོང་ཁྱེར་འཇུག་པ་ན།།སྦྱིན་པའི་སྟོབས་ཀྱི་སྒྲ་ནི་གྲགས་པར་གྱུར།།སྦྱིན་པ་མཐར་ཕྱིན་ཚེ་ཡང་འཕེལ་བར་ཤོག།དེ་བཞིན་དུ་ཚུལ་ཁྲིམས།བཟོད་པ།བརྩོན་འགྲུས།

བསམ་གཏན།ཤེས་རབ་ཅེས་པའི་བར་དུ་འདོན་པ་སྲོ།འགའ་ཞིག་ཚིགས་རྐང་བཞི་པའི་ཚབ་ཏུ་སྦྱིན་པ་མཐར་ཕྱིན་སོགས་འདོན་པ་ནི་བཀའ་ལ་དབང་ཟ་བ་ཡིན་པས་སྤང་བར་བྱའོ།།སྲས་བཅས་རྒྱལ་བ་ཀུན་གྱི་བྱིན་རླབས་དང་།
བདག་གིས་རྩེ་གཅིག་བསྒྲུབ་ཅིང་གསོལ་བཏབ་མཐུས།།རྗེ་བཙུན་བླ་མ་མི་གཞིག་རྡོ་རྗེའི་ཁྲིར།།ཚེ་མཐའ་ཡས་པའི་མགོན་བཞིན་རྟག་བརྟན་ཤོག།རྡོ་རྗེའི་སྐུ་ལ་ཞེས་སོགས་དང་།འཇམ་དཔལ་དཔའ་བོས་ཞེས་སོགས
ཚིགས་བཅད་གཉིས་དང་།གཞན་ཡང་འདི་ལྟར་བསྐྲུན་པའི་དགེ་ཚོགས་མཐུས།།བདག་སོགས་བདེ་ལྡན་པདྨོར་རྫུས་སྐྱེས་ཏེ།།མགོན་པོ་འཁོར་བཅས་ཞལ་བཟང་མཐོང་བ་དང་།།ཐེག་མཆོག་ཆོས་ལ་སྤྱོད་པའི
སྐལ་ལྡན་ཤོག།དུས་མིན་འཆི་བའི་མཚན་མ་མཐོང་བ་ན།ཚེ་དཔག་མེད་མགོན་ཁྱེད་སྐུ་ཅི་འདྲ་དང་།།ཞེས་སོགས་བསྔོ་སྨོན་དང་།བསོད་ནམས་དར་རྒྱས།འབད་དང་རྩོལ་བ།དཀར་ཕྱོགས་ལྷ་རྣམས་མཐུ་སྟོབས་མི
ཉམས་ཤིང་།།བཟང་པོའི་ཞིང་སར་ལོ་ཏོག་འཕེལ་བ་དང་།།དཔལ་འབྱོར་ལེགས་ཚོགས་བྱ་བ་དབྱར་མཚོ་ལྟར།།གོང་ནས་གོང་དུ་འཕེལ་བའི་བཀྲ་ཤིས་ཤོག།ཅེས་སོགས་བཀྲཤིས་ཀྱི་ཚིགས་བཅད་བརྗོད་དེ་མེ་ཏོག་གི་ཆར་དབག།
་ནས་རོལ་མོ་སོགས་མཆོད་པའི་བྱེ་བྲག་སྣ་ཚོགས་པ་དང་བཅས་ཏེ་བུམ་པས་ཕྱོགས་ཡངས་ཤིང་མཛེས་པའི་གནས་སུ་སྟེགས་མཐོན་པོའི་ཁར་སྤྱན་གྲངས་ཏེ་ཞལ་ཕྱེ་ནས་རིལ་བུ་རྣམས་རང་དང་དམ་ཚིག་གི་སེལ་ཡོད་པ་དང་།མི་གྲིབ་ཅན་གྱི་ལག་ཏུ་མི་བརྒྱུད་པར་

བསྒྲུབ་བྱ་ལ་སྟེར་བའམ།རང་ཉིད་ཀྱིས་ལོངས་སྤྱོད་པ་སོགས་བྱ།དངོས་གྲུབ་ཀྱི་རྟགས་རིལ་བུ་ལ་ཡེ་དྲོད་སྒྲ་སོགས་འབྱུང་བ་དང་།མང་དུ་འཕེལ་བ་དང་།དྲི་བཟང་པོ་འཐུལ་བ་དང་།མེ་ཏོག་གི་ཆར་འབབ་པ་སོགས་དང་།མི་ལམ་དུ་ཉི་ཟླ་འཆར་བ་དང་།མེ་ཏོག་འབྲུ་བ་དང་།ཁང་པ་
གསར་དུ་རྩིག་པ་དང་།རྒྱན་དང་གོས་བཟང་པོ་འདོགས་ཤིང་གྱོན་པ་དང་།ཁྲི་མཐོན་པོར་འདུག་པ་སོགས་རྨི་བ་དང་།གཞན་ཡང་དངོས་ཉམས་ཅི་རིགས་པར་རྟགས་བཟང་པོ་བྱུང་བྱུང་གི་བར་དུ་བསྒྲུབ་ན་ཤིན་ཏུ་ལེགས།འབྲིང་སྙིང་པོ་འབུམ་ཕྲག་བཅུ།གཟུངས་རིང་འབུམ་ཕྲག་སོགས་དང་།
ཐ་ཐམའང་སྙིང་པོ་འཇམ་ཕྲག་གཅིག།གཟུངས་རིང་ཁྲི་ཕྲག་གཅིག་བཟླ་བ་ནི་གྲངས་ཀྱི་ཚད་དང་།དུས་ཞག་ལྔ་འམ་བདུན་ཟླ་བ་ལ་སོགས་པའི་བར་དུ་སྦུབས།སྤྱི་འགྲོ་ལ་སྙིང་པོ་འབུམ་ཟེར་ལ་སོགས་པ་ཇི་ལྟར་འཚམ་པས་བསྒྲུབ་ཀྱང་ཕན་ཐོག་ངེས་པས་ཡིད་ཆེས་བརྟན་པོ་བྱ།སྤྱིར་རིལ་བུ
ལོངས་སྤྱོད་པ་དང་།ཁྱད་པར་ཐོ་རངས་ཀྱི་དུས་སུ་ཚེ་གཟུངས་རིང་ཐུང་བཟླ་བཞིན་པར་ཟོས་ན་ངེས་པར་འཆི་བདག་གི་གཡུལ་ལས་རྒྱལ་བར་འགྱུར་ཏེ།རྒྱུད་མངོན་བརྗོད་བླ་མ་ལས།གཞན་ལ་ཕན་ཕྱིར་དམ་ཚིག་ཅན།།མཆོད་དང་བསྒོམ་དང་བཟླས་པ་བྱ།།ཞི་བ་དང་ནི་རྒྱས་པ་འཕེལ།།ཡིད་དུ་འོང
པའི་དངོས་གྲུབ་འཐོབ།ཅེས་དང་།ཅི་འདྲའི་ལས་རྣམས་བྱས་ན་ནི།།འགྲུབ་པར་ཡང་ནི་ཐེ་ཚོམ་མེད།།ཅེས་གསུངས་པ་ལྟར་ཚེ་རིང་དུ་འཚོ་བ་དང་།ལས་ཀྱི་སྒྲིབ་པ་རྣམས་སྲབ་ཅིང་མཐར་འཇིག་རྟེན་གྱི་ཁམས་བདེ་བ་ཅན་དུ་སྐྱེ་བ་སོགས་པན་ཡོན་མཐའ་ཡས་པ་འབྱུང་བ་གདོན་མི་ཟ
བས་ཚུལ་བཞིན་དུ་ཉམས་སུ་སྤངས་ཏེ་རང་གཞན་གྱི་དོན་འགྲུབ་པ་ལ་འབད་པར་བྱའོ།།སྨྲས་པ།གང་ལ་བརྟེན་ན་ཡ་མུ་ན་ཡི་སྤུན།།བདེ་བླག་འཇོམས་བྱེད་མ་ལུས་སྐྱབས་ཀྱི་ཕུལ།།དངོས་གྲུབ་གཏེར་ཆེན་གཟི་བརྗིད་རྒྱལ་པོ་ཡི།།འཆི

མེད་བསྒྲུབ་ཚུལ་ལག་ལེན་ཞལ་ཤེས་བཅས།།འཕགས་ཡུལ་གྲུབ་མཆོག་པདྨ་ཀཱ་རའི་ཞབས།།བདག་གི་མགོན་དུ་ངུར་སྨྲིག་གར་རོལ་པ།།རྗེ་བཙུན་བློ་བཟང་དཔལ་ལྡན་ཡེ་ཤེས་ཀྱི།།ལེགས
བཤད་ལམ་ལ་བརྟེན་ནས་གསལ་བར་བཀོད།།ཚེ་བསོད་དོན་གཉེར་ཡིད་གཅུགས་ལུས་ཅན་རྣམས།།ཚེ་མཐའ་ཡས་པའི་ལམ་བཟང་འདིར་ཞུགས་ནས།།ཚེ་ལ་བར་གཅོད་འཆི་བདག་ལས་རྒྱལ་ཏེ།།ཚེ་ལ་དབང་བའི
སྐལ་བཟང་མངོན་བྱེད་ཤོག།ཅེས་མ་གཅིག་གྲུབ་པའི་རྒྱལ་མོ་ལུགས་ཀྱི་མགོན་པོ་ཚེ་དཔག་མེད་ལ་བརྟེན་ནས་ཚེའི་དངོས་གྲུབ་བསྒྲུབ་པའི་ཆོ་ག་འཆི་མེད་བདུད་རྩིའི་བུམ་བཟང་ཞེས་བྱ་བ་འདི་ནི།སྔ་མོ་ནས་དོན་གཉེར་ཅན་རྣམས་ཀྱིས་ཡང་ཡང་བསྐུལ་བ་དང་།ཉེ་ཆར་རང
ལ་ཆོས་ཀྱི་འབྲེལ་བ་མནོས་པ་རྒྱུ་མཚན་དུ་བྱས་ནས་དད་པ་དང་གུས་ཞེན་ཆེ་བ་སོགས་བསྔགས་འོས་ཡོན་ཏན་གྱིས་རྒྱུད་ཕྱུག་པ་བསོད་ནམས་ཀུན་སྡུད་གླིང་གི་དབུ་མཛད་གྲགས་པ་རྒྱལ་མཚན་གྱིས་འདི་ལྟ་བུ་ཞིག་དགོས་ཞེས་རིན་གཉིས་ཀྱི་མཎྜལ།བཀྲ་ཤིས་རྟགས་བརྒྱད་ཀྱིས
མཚན་པའི་ལྷ་གོས་བཟང་པོ་སྲིད་དུ་རིང་བ་དང་བཅས་ནན་ཆེན་པོས་བསྐུལ་བ་ལ་བརྟེན་ནས།སྣང་བ་མཐའ་ཡས་པཎ་ཆེན་ཐམས་ཅད་མཁྱེན་པས་མཛད་པའི་འདིའི་རིལ་སྒྲུབ་ཀྱི་ཆོ་ག་གཞིར་བཟུང་།མཚན་ལྡན་དམ་པའི་གསུང་རྒྱུན་དང་ཕྱག་བཞེས་ཁ་འགེངས
འོས་ཀྱིས་བརྒྱན་ཏེ།ཡོངས་འཛིན་ཆོས་བཞིན་དུ་སྤྱོད་པ་དུ་མའི་བཀའ་དྲིན་ལས།ལྷག་པའི་ལྷ་མཆོག་འདིའི་དབང་ལུང་རྗེས་གནང་བསྐྱེད་རྫོགས་དང་ཚེ་ཁྲིད་ལ་སོགས་པའི་མན་ངག་རྫོགས་པར་ཐོབ་པའི་བཙུན་པ་དག་དབང་བློ་བཟང་བསྟན་པའི་རྒྱལ་མཚན་གྱིས་བླ་བྲང་བཀྲ་ཤིས

བསམ་གཏན་ཕོ་བྲང་གི་གཟིམས་ཆུང་རབ་ཞི་བདེ་ལྡན་དགའ་ཚལ་དུ་སྦྱར་བའི་ཡི་གེའི་གྲོགས་ལྡན་རང་གི་ཉེ་འཁོར་བ་བིཀྵུ་ཛྙཱ་ན་སྔརས་བགྱིས་པ་ཛ་ཡནྟུ།